Dis die taal waarin ek met my Skepper kan praat; vir my vrou kan sê ek het haar lief en vir my kinders kan laat voel hulle is baie spesiaal.
Afrikaans sal seker vir nog baie lank baie swaar dra aan die onregte wat in hierdie land in sy naam gepleeg is, deur stiksienige mense met oogklappe. Vandag is daar hulle wat nooit werklik die waarde besef en verstaan wat Afrikaans, ten spyte van die vergrype van die verlede, tog in hierdie land tot stand gebring het.
Dan is daar natuurlik ons skrywers en digters wat Afrikaans na hoogtes geneem het wat niemand seker in die GRA (Genootskap van Regte Afrikaners) eers sou van kon droom nie.
Hier is ’n groot digter aan die woord, want hy slaag daarin om slegs met enkele goedgekose woorde ’n beeld van die veranderende jaargetye op te roep.
Die beloning wat op julle wag, sal julle verryk soos die musiek en skilderye van die groot meesters van die wêreld.
Wees wagters op die mure vir Afrikaans, vermy mense wat deurmekaar praat soos byvoorbeeld … ons is nie hypocrites nie, ons moet outreach en vir mekaar blessings gee.